Der var flere røde kort end mål i Hobros 1-0 sejr hjemme over Randers.

Søndagens lokalopgør kostede begge hold et rødt kort. Første synder var Randers FC?s Lasse Riese, der 27. minutter inde i kampen hævnede sig på Mads Justesen, ved at sparke ud efter ham, efter en situation der faktisk kostede Hobro-spilleren et gult kort. Men det var altså ikke straf nok i Randers-spillerens øjne, der så efterfølgende selv fik direkte rødt. Selvsamme Mads Justesen gned siden yderligere salt i såret med kampens eneste scoring i det 69. minut. 14 minutter senere var det en Hobro-spiller der fik dommeren til at uddele den hårdeste sanktion: lille Danilo Arrieta var tilsyneladende blevet så træt af hele tiden at blive fældet når han havde bolden, at han efter endnu en tackling sendte et spark direkte efter modstanderen. Søndagens sejr gav Hobro vitale point i kampen mod nedrykningstregen: holdet indtager lige nu en 8. plads - a point med Akademisk Boldklub og FC Hjørring, og bare tre point ned til den forkerte side af stregen.